CELEX: E2012C0264
Language: el
Date: 2012-07-05 00:00:00
Title: Απόφαση της Εποπτεύουσας Αρχής της ΕΖΕΣ αριθ. 264/12/COL, της 5ης Ιουλίου 2012 , σχετικά με το καθεστώς της Νορβηγίας όσον αφορά τη λοιμώδη αιματοποιητική νέκρωση και την ιογενή αιμορραγική σηψαιμία που ακυρώνει την απόφαση της Εποπτεύουσας Αρχής της ΕΖΕΣ αριθ. 302/08/COL

8.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 340/2
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 264/12/COL
   της 5ης Ιουλίου 2012
   σχετικά με το καθεστώς της Νορβηγίας όσον αφορά τη λοιμώδη αιματοποιητική νέκρωση και την ιογενή αιμορραγική σηψαιμία που ακυρώνει την απόφαση της Εποπτεύουσας Αρχής της ΕΖΕΣ αριθ. 302/08/COL (1)
   
   2012/C 340/02
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ
   Έχοντας υπόψη την πράξη που αναφέρεται στο σημείο 8α του μέρους 3.1 του κεφαλαίου Ι του παραρτήματος Ι της συμφωνίας ΕΟΧ,
   Οδηγία 2006/88/ΕΚ του Συμβουλίου της 24ης Οκτωβρίου 2006 σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (2), όπως έχει διορθωθεί και τροποποιηθεί
   Έχοντας υπόψη την πράξη που αναφέρεται στο σημείο 89 του μέρους 4.2 του κεφαλαίου Ι του παραρτήματος Ι της συμφωνίας ΕΟΧ,
   Απόφαση 2009/177/ΕΚ της Επιτροπής, της 31ης Οκτωβρίου 2008, για την εφαρμογή της οδηγίας 2006/88/ΕΚ του Συμβουλίου όσον αφορά το πρόγραμμα επιτήρησης και εξάλειψης και τον χαρακτηρισμό κρατών μελών, ζωνών και διαμερισμάτων ως απαλλαγμένων από ασθένειες (3), όπως έχει τροποποιηθεί
   Έχοντας υπόψη την απόφαση αριθ. 259/12/COL του Σώματος με την οποία εξουσιοδοτείται το αρμόδιο μέλος του Σώματος να θεσπίσει την παρούσα απόφαση,
   Εκτιμώντας τα ακόλουθα:
   Η Νορβηγία, με επιστολή της 3ης Μαΐου 1994, υπέβαλε τα κατάλληλα δικαιολογητικά στην Εποπτεύουσα Αρχή της ΕΖΕΣ («η Αρχή») για τη χορήγηση του καθεστώτος εγκεκριμένης ζώνης για το έδαφός της αναφορικά με τη λοιμώδη αιματοποιητική νέκρωση (ΛΑΝ) και την ιογενή αιμορραγική σηψαιμία (ΙΑΣ), καθώς και τις εθνικές διατάξεις που εγγυώνται την τήρηση των κανόνων σχετικά με τη διατήρηση της έγκρισης.
   Με την απόφαση αριθ. 71/94/COL της Αρχής, της 27ης Ιουνίου 1994, όπως τροποποιήθηκε τελευταία με την απόφαση αριθ. 244/02/COL, της 11ης Δεκεμβρίου 2002, καθορίστηκε ότι οι περιοχές της Νορβηγίας που αναφέρονται στο παράρτημα αυτής της απόφασης αναγνωρίστηκαν ως εγκεκριμένες ηπειρωτικές και παράκτιες ζώνες ιχθυοκαλλιέργειας όσον αφορά τη ΛΑΝ και την ΙΑΣ.
   Στις 26 Νοεμβρίου 2007 επιβεβαιώθηκε η εκδήλωση εστίας ΙΑΣ στην κομητεία Møre og Romsdal στη Νορβηγία. Η αρμόδια αρχή της Νορβηγίας ενημέρωσε την Αρχή σχετικά με τα μέτρα που ελήφθησαν για την εξάλειψη της ασθένειας και την πρόληψη της εξάπλωσής της. Η Αρχή έκρινε ενδεδειγμένα τα εν λόγω μέτρα.
   Με την απόφαση αριθ. 302/08/COL η Αρχή απεφάνθη ότι η Νορβηγία, με εξαίρεση τις περιοχές που αναφέρονται στο παράρτημα της απόφασης, θα πρέπει να συνεχίσει να αναγνωρίζεται ως εγκεκριμένη ηπειρωτική και παράκτια ζώνη ιχθυοκαλλιέργειας όσον αφορά τις νόσους ΛΑΝ και ΙΑΣ.
   Στις 8 Μαΐου 2012, η Νορβηγία υπέβαλε στην Αρχή δήλωση καθεστώτος απαλλαγής από τη νόσο ΙΑΣ, καθώς και έγγραφα τεκμηρίωσης σχετικά με την εποπτεία και τη δειγματοληψία, όσον αφορά το σύνολο του εδάφους της, με εξαίρεση τη νορβηγική περιοχή των λεκανών απορροής Grense Jacobselv και του ποταμού Pasvik, καθώς και τους μεταξύ τους ποταμούς και την όμορη παράκτια περιοχή.
   Η Αρχή, σε στενή συνεργασία με την Ευρωπαϊκή Ένωση, εξέτασε τη δήλωση και τα συνημμένα έγγραφα και εκτιμά ότι η δήλωση συνάδει με τις απαιτήσεις της οδηγίας 2006/88/ΕΚ και της απόφασης 2009/177/ΕΚ για δήλωση του καθεστώτος απαλλαγής από ασθένειες.
   Η Εποπτεύουσα Αρχή, με την απόφασή της αριθ. 259/12/COL, παρέπεμψε το θέμα στην κτηνιατρική επιτροπή της ΕΖΕΣ που την επικουρεί. Η επιτροπή ενέκρινε ομόφωνα την πρόταση που υπέβαλε η Αρχή. Συνεπώς, τα μέτρα που προβλέπονται στην παρούσα απόφαση είναι σύμφωνα με την ομόφωνη γνώμη της κτηνιατρικής επιτροπής της ΕΖΕΣ που επικουρεί την Εποπτεύουσα Αρχή της ΕΖΕΣ, και το τελικό κείμενο των μέτρων παραμένει αμετάβλητο.
   Η Νορβηγία, με εξαίρεση τη νορβηγική περιοχή των λεκανών απορροής Grense Jacobselv και του ποταμού Pasvik, καθώς και τους μεταξύ τους ποταμούς και την όμορη παράκτια περιοχή, πρέπει να χαρακτηριστεί απαλλαγμένη από την ΙΑΣ.
   Δεν επήλθαν αλλαγές στη Νορβηγία όσον αφορά τη ΛΑΝ. Το καθεστώς της Νορβηγίας για τη νόσο αυτή θα πρέπει να διατηρηθεί.
   Κρίνεται ενδεδειγμένο να καταργηθεί η απόφαση αριθ. 302/08/COL της Αρχής και να αντικατασταθεί με την παρούσα απόφαση.
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Νορβηγία, με εξαίρεση τη νορβηγική περιοχή των λεκανών απορροής Grense Jacobselv και του ποταμού Pasvik, καθώς και τους μεταξύ τους ποταμούς και την όμορη παράκτια περιοχή χαρακτηρίζεται απαλλαγμένη από τη ΛΑΝ.
   Άρθρο 2
   Η Νορβηγία, με εξαίρεση τη νορβηγική περιοχή των λεκανών απορροής Grense Jacobselv και του ποταμού Pasvik, καθώς και τους μεταξύ τους ποταμούς και την όμορη παράκτια περιοχή χαρακτηρίζεται απαλλαγμένη από την ΙΑΣ.
   Άρθρο 3
   Καταργείται η απόφαση αριθ. 302/08/COL της Εποπτεύουσας Αρχής της ΕΖΕΣ της 21ης Μαΐου 2008.
   Άρθρο 4
   Η παρούσα απόφαση αρχίζει να ισχύει στις 5 Ιουλίου 2012.
   Άρθρο 5
   Η παρούσα απόφαση απευθύνεται στη Νορβηγία.
   Άρθρο 6
   Το κείμενο της παρούσας απόφασης στην αγγλική γλώσσα είναι το μόνο αυθεντικό.
   
      Βρυξέλλες, 5 Ιουλίου 2012.
      
         
            Για την Εποπτεύουσα Αρχή της ΕΖΕΣ
         
         Sverrir Haukur GUNNLAUGSSON
         
            Μέλος της Αρχής
         
         Florence SIMONETTI
         
            Διευθυντής α.κ.
         
      
   
   
      (1)  ΕΕ L 41 της 12.2.2009, σ. 32, και συμπλήρωμα για τον ΕΟΧ αριθ. 7 της 12.2.2009, σ. 10.
   
      (2)  ΕΕ L 328 της 24.11.2006, σ. 14, και συμπλήρωμα για τον ΕΟΧ αριθ. 32 της 17.6.2010, σ. 1 στα ισλανδικά και αριθ. 35 της 23.6.2011, σ. 44 στα νορβηγικά.
   
      (3)  EE L 63 της 7.3.2009, σ. 15.